# Breszt

### A Wikipédiából, a szabad lexikonból.

Breszt címere

Breszt (belarusz nyelven Брэст; oroszul Брест; lengyelül Brześć nad Bugiem), korábban Beresztje, vagy Breszt-Litovszk néven is ismert nagyváros a Belarusz Köztársaság (Fehéroroszország) délnyugati részén.

Breszt elhelyezkedése

A Breszti terület és a Breszti járás székhelye. A Nyugati-Bug és a Muhavec összefolyásánál fekszik, Minszktől 355 km-re délnyugatra. Az ország 6. legnépesebb városa, 2006-ban 303,3 ezer lakosa volt, területe 73 km². [1] Fontos közúti és vasúti határátkelőhely Lengyelország felé (Terespol), egyetemi város.

A város alapításának emlékköve

## [szerkesztés] Történelem

A város középkori szláv alapítású. Első említése 1019-ből származik (a Kijevi Rusz évkönyvében). Ekkoriban a Beresztje nevet viselte, innen ered mai elnevezése is. A 11. században a Turovi fejedelemséghez tartozott, majd 1044-ben a Kijevi Rusz, a 12. században pedig a Volhíniai fejedelemség része lett. 1319-ben került litván kézre, ekkoriban már Breszt-Litovszk néven ismert. 1569-ben a Rzeczpospolita része lett. 1596-ban a breszti zsinaton hirdették ki a belarusz ortodox egyház csatlakozását a lengyel katolikus egyházhoz. 1648-ban Bohdan Hmelnickij felkelésével egy időben a város lakossága felkelt a lengyel uralom ellen. 1795-ben, Lengyelország harmadik felosztása során került Oroszországhoz, majd a következő évben kormányzósági székhely lett. A 19. század harmincas éveiben a cári birodalom egyik legfontosabb határerődjét építették itt fel. A század végén a birodalom egyik legfontosabb vasúti csomópontja lett, pályaudvarát 1886-ban adták át.

Részlet a Koszmonavt sugárútról

Az első világháború végén (1917. december 22. – 1918. március 3.) itt tartották a német-orosz béketárgyalásokat. (Breszt-Litovszki béke). 1919-ben a várost elfoglalták a lengyelek (a szovjetek 1920-ban rövid időre visszafoglalták) és 1939-ig Lengyelországhoz tartozott (1920-tól a Polesiei vajdaság székhelyeként). A Lengyelországot megtámadó németek 1939. szeptember 14-én foglalták el, majd a Molotov–Ribbentrop-paktum értelmében szeptember 22-én átadták a Szovjetuniónak. 1941-ben a német támadásnak a breszti erőd egy hónapon át (július 20-ig) állt ellen. Az erőd védőit annak elfoglalása után a nácik lemészárolták.

A Breszti erőd Holmi-kapuja a harcok nyomaival

Breszt 1965 óta a „Hős Város” címet viseli. 1944 júliusában szabadult fel, azóta gyors ipari és népességi növekedésen ment keresztül (ez utóbbi máig tart), a Szovjetunió nyugati kapujaként volt Lengyelország és az NDK felé. Az 1980-as években a Breszt-Moszkva autópálya (az ún. „Brezsnyevka”) megépülésével tovább nőtt a város közlekedési jelentősége.

## [szerkesztés] Gazdaság

Breszt Fehéroroszország elektronikai iparának egyik központja, fényforrásgyára a gépipart látja el alkatrészekkel. A Bresztgazoapparat a gázfelszerelések gyártásában, a Cvetotron vállalat pedig a mikroelektronikában tölt be fontos szerepet. A városban fejlett a textil- (szőnyegkombinát, harisnyagyár, kötszövőüzem) és az élelmiszeripar (húskombinát, tejkombinát, likőrgyár). Vasbeton szerkezetek gyártása is folyik. A város és a Breszti járás szabadkereskedelmi övezetnek számít. Két közúti határátkelőhely (Varsavszkij moszt, Kozlovicsi) és három vámterminál üzemel a városban. Pályaudvaráról öt irányba indulnak vonatok. Nemzetközi repülőtere 1986 óta üzemel.

## [szerkesztés] Látnivalók

A Kresztovozdvizsenszkaja-templom

A város első számú nevezetessége az 1836-1842 között épült breszti erőd, amely ma a Nagy Honvédő Háború emlékhelye. A régi épületek nagy része elpusztult a háborúban, a fennmaradtak közül meg kell említeni a Kresztovozdvizsenszkaja-templomot (1856), a garnizon számára épült Szt. Miklós-templomot (1856-1879), a Szimeon-katedrálist (1865-1868), valamint az egykori Szt. Miklós-katedrális helyén 1904-1906-ban épült újabb templomot. A Beresztje archeológiai múzeum Breszt középkori múltját mutatja be.

## [szerkesztés] Lásdm még

- Breszti erőd

## [szerkesztés] Külső hivatkozások

A Wikimedia Commons tartalmaz a témával kapcsolatos anyagokat:
Brest

- Látnivalók (oroszul)
- Városi portál

A lap eredeti címe "http://hu.wikipedia.org../../../b/r/e/Breszt.html"

Kategória: Fehéroroszország

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Беларуская
- Български
- Català
- Deutsch
- Español
- Eesti
- Suomi
- Français
- עברית
- Bahasa Indonesia
- Italiano
- 日本語
- Lietuvių
- Nederlands
- Norsk (bokmål)
- Polski
- Português
- Русский
- Svenska
- Українська
- 中文